પોતાના પહેલા ગ્રૂપ મુકાબલામાં આયર્લેન્ડને ૩-૨થી હરાવ્યા બાદ ભારતીય પુરુષ હોકી ટીમ ગઈ કાલે જર્મની સામે ૨-૧થી હારી ગઈ. જર્મની વર્તમાન ઓલિમ્પિક ચેમ્પિયન છે અને આ મુકાબલો પહેલાંથી જ પડકારજનક માનવામાં આવતો હતો. જર્મનીની ટીમ સમગ્ર મેચ દરમિયાન આક્રમક રહી અને ભારતની અંતિમ ક્ષણોમાં ગોલ ખાવાની આદત અહીં પણ ના છૂટી. મેચ ૧-૧થી ડ્રો રહેવાની હતી, પરંતુ ચોથો ક્વાર્ટર પૂરો થવામાં ફક્ત ત્રણ સેકન્ડ બાકી હતી ત્યારે જર્મનીએ એક ગોલ કરીને પાસું પલટી નાખ્યું. અંતિમ બે મિનિટમાં જર્મનીએ ભારત પર જબરદસ્ત દબાણ બનાવી દીધું હતું. પુરુષ હોકી ટીમનો આગામી મુકાબલો આજે આર્જેન્ટિના સામે છે.